皇甫巨川父年八十八母年八十四歌
作者：方回
朝代：宋

paragraphs: 屈二指兮郎罷九秩，雖則九秩兮髯猶如漆。
梁之郊兮黍稷櫛櫛，父曰兒歸兮吾督汝銍。
加六算兮聖善九旬，雖則九旬兮髪猶未銀。
汴之水兮魴鯉鱗鱗，母曰兒歸兮我甘汝珍。
夫婦偕老兮古無此比，父母俱存兮今誰其擬。
祿養于南兮云胡不善，汴梁言還兮晝錦樂只。
二老有子兮又有孫，壽且康兮施及後昆。
逮老及彭兮永貞厥根，澤詩薰書兮益大寧齋翁之門。